RESOLUCIÓN do 25 de febreiro de 2008 pola que se dispón a publicación do convenio de colaboración específico entre o Ministerio de Educación e Ciencia, o Consello Superior de Investigacións Científicas e a Comunidade Autónoma de Galicia para o equipamento dun buque de investigación oceanográfica.
CONSELLERÍA DE INNOVACIÓN E INDUSTRIA — III. OUTRAS DISPOSICIÓNS — 17/03/2008

Con data do 30 de novembro de 2007, o Ministerio de Educación e Ciencia, o Consello Superior de Investigacións Científicas e a Comunidade Autónoma de Galicia asinaron, logo da tramitación regulamentaria, un convenio de colaboración para o equipamento dun buque de investigación oceanográfica. De acordo co establecido nas cláusulas do convenio, que figura como anexo a esta resolución, procede a súa publicación no Diario Oficial de Galicia.
Santiago de Compostela, 25 de febreiro de 2008.
P.D. (Orde 31-1-2006, DOG nº 24)
Emilio Nogueira Moure
Secretario xeral da Consellería de Innovación
e Industria
ANEXO
Convenio de colaboración específico entre o Ministerio de Educación e Ciencia, o Consello Superior de Investigacións Científicas e a Comunidade Autónoma de Galicia para o equipamento dun buque de investigación oceanográfica
Santiago de Compostela, 30 de novembro de 2007.
Reunidos:
Dunha parte, Mercedes Cabrera Calvo-Sotelo, ministra de Educación e Ciencia, actuando no exercicio das competencia atribuídas polo artigo 13.3º da Lei 6/1997, do 14 de abril, de organización e funcionamento da Administración xeral do Estado e a disposición adicional décimo terceira da Lei 30/1992, do 26 de novembro, de réxime xurídico das administracións públicas e do procedemento administrativo común.
Doutra parte, Emilio Pérez Touriño, presidente da Xunta de Galicia, en nome e representación desta Administración autonómica e actuando de conformidade co disposto nos artigos 24 e 26 da Lei 1/1983, do 22 de febreiro, de normas reguladoras da Xunta de Galicia (XdG) e da súa Presidencia, modificada pola Lei 11/1988, do 20 de outubro.
Doutra parte, Carlos Martínez Alonso, presidente do Consello Superior de Investigacións Científicas (CSIC), nomeado para o devandito cargo polo Real decreto 1238/2004, do 14 de maio, actuando en nome e representación deste organismo, de acordo coas competencias que lle atribúe o artigo 15.f ) do Real decreto 1945/2000, do 1 de decembro, polo que se aproba o estatuto deste organismo autónomo, así como en virtude do establecido na disposición adicional décimo terceira, en relación co artigo 6 da Lei 30/1992, do 26 de novembro, de réxime xurídico das administracións públicas e do procedemento administrativo común.
Recoñécense a personalidade que posúen e a súa capacidade para formalizar este convenio de colaboración e na súa virtude,
EXPOÑEN:
Que a Lei 13/1986, do 14 de abril, de fomento e coordinación xeral da investigación científica e técnica, creou un marco normativo para promover a cooperación e colaboración entre as distintas administracións públicas, universidades, institucións públicas e empresas privadas no campo da investigación e o desenvolvemento tecnolóxico.
Que o Estado ten competencia exclusiva en materia de fomento e coordinación da investigación científica e técnica, de acordo co artigo 149.1.15º da Constitución.
Que a Comunidade Autónoma de Galicia ten competencias sobre investigación científica e técnica de acordo co artigo 27.19º da Lei orgánica 1/1981, do 6 de abril, que aprobou o Estatuto de autonomía para Galicia.
Que con data 12 de xuño de 2001 o Ministerio de Ciencia e Tecnoloxía e a Comunidade Autónoma de Galicia subscribiron o protocolo xeral polo que se establece o acordo marco entre o Ministerio de Ciencia e Tecnoloxía e a Xunta de Galicia para a coordinación de actuacións en materia de investigación, desenvolvemento e innovación tecnolóxica, das cales unha área de actuación conxunta de interese común e prioritario son os recursos naturais.
Que o Real decreto 553/2004, do 17 de abril, polo que se reestruturan os departamentos ministeriais, atribúelle ao Ministerio de Educación e Ciencia as competencias en política de fomento e coordinación xeral da investigación científica e a innovación tecnolóxica, ata entón exercidas polo extinto Ministerio de Ciencia e Tecnoloxía.
Que entre os recursos naturais se consideran de especial relevancia para Galicia os recursos mariños pola grande incidencia social e económica que teñen para esa comunidade.
Que a actividade española na súa relación cos ecosistemas mariños e costeiros no ámbito europeo é moi significativa en termos económicos alcanzando unha porcentaxe superior ao 10% do PIB e cunha incidencia no emprego que supón que un de cada dez empregos depende directa e indirectamente dos ecosistemas mariños e costeiros.
Que en termos de competitividade internacional España é o décimo país en produción científica mundial en ciencias mariñas.
Que a falta de dispoñibilidade de buques oceanográficos impide en moitos casos liderar propostas europeas de certa envergadura.
Que a investigación de augas de valor estratéxico para España, de indubidable interese para a sociedade, queda moi condicionada polas limitacións operativas do buque BIO Hespérides (destinado a campañas en rexións polares) e á antigüidade e características do resto da frota de investigación oceanográfica, buques Cornide Saavedra e García del Cid, e outros barcos de menor eslora e calado que os mencionados e que están dedicados á investigación mariña.
Que o exposto anteriormente fundamenta a necesidade de dispoñer dun novo buque oceanográfico, multipropósito de tipo medio capaz de efectuar campañas oceanográficas, especialmente en augas do Atlántico (excluídas as rexións polares).
Que con data 23 de decembro de 2003 o presidente da Xunta de Galicia, o ministro de Ciencia e Tecnoloxía e o presidente do CSIC asinaron un convenio específico de colaboración para a construción e xestión dun buque de investigación oceanográfica.
Que o novo buque ten unhas especificacións técnicas que se expresan a continuación resumidamente.
Especificacións técnicas do buque:
Eslora 70.
Manga 15,50 m.
Francobordo: 2,5 m.
Velocidade máxima: 14,50 nós.
Velocidade mínima: 1,5 nós.
Autonomía 40 días.
Sistema de estabilización.
Operatividade 330 días/ano.
Laboratorios:
Laboratorios de 495 m2.
Laboratorios húmidos e secos.
Cámaras ou laboratorios termorregulados.
Centro de cálculo.
Equipamento de cuberta:
-Espazo en cuberta e sistema de trinca para 4 contedores de 20 pés.
-Sistema de conexións normalizado que permita alimentar de auga doce e salgada, así como, de electricidade os colectores ou equipos científicos da toldilla.
-Para o escenario de pesca de arrastre, disporase dunha rampla na popa adaptable.
-Así mesmo o buque disporá en popa de rampla para o escenario sísmico.
Que a construción do buque de investigación oceanográfica concluíu, polo que procede acordar o seu equipamento.
Por todo iso, as partes acordan subscribir este convenio específico que se rexerá polas seguinte cláusulas:
Primeira.-Obxecto do convenio.
O obxecto deste convenio é establecer os termos da colaboración entre o Ministerio de Educación e Ciencia (MEC), a Xunta de Galicia (XdG) e o Consello Superior de Investigacións Científicas (CSIC) para o equipamento do novo buque de investigación oceanográfica Sarmiento de Gamboa, cuxa construción se está a realizar ao abeiro do convenio subscrito con data 23 de decembro de 2003 polas entidades asinantes deste documento.
Segunda.-A subministración do equipamento científico.
A subministración do equipamento científico para dotar o buque oceanográfico das capacidades necesarias para realizar a investigación de calidade internacional, detállase en anexo I.
Terceira.-Trámites para a adquisición dos equipos.
O CSIC, quen actúa como armador na construción do buque, procederá á adquisición e posta a punto do equipamento científico que se describe no anexo I que acompaña a este documento, realizando para iso a contratación dos bens e servizos axeitados e realizando unha directa supervisión e control na instalación e posta a punto destes.
A adquisición do equipamento levarase a cabo de conformidade coa Lei de contratos das administracións públicas, texto refundido aprobado por Real decreto lexislativo 2/2000, do 16 de xuño.
Cuarta.-Financiamento.
A dotación financeira necesaria para o equipamento do buque será de 17.242.271,20 euros (segundo detalle en anexo).
A achega de cada parte efectuarase do seguinte xeito:
O MEC achegará o 59,5% do custo, 10.259.151,36 euros. As partes asinantes recoñecen como achega do MEC, por un importe de 4.259.151,36 euros, a parte correspondente da axuda concedida en concorrencia competitiva ao CSIC para tal efecto a través da convocatoria de axudas financeiras para a realización de estudos de deseño e viabilidade e accións complementarias correspondente ao ano 2006 (BOE do 21 de novembro). A cantidade restante que satisfará o MEC, que ascende a 6.000.000 euros, será transferida ao CSIC con cargo á aplicación orzamentaria 18.06.000X.710.01.
A Xunta de Galicia achegará o 20% do custo, 3.448.454,24 euros, mediante transferencia á c/c do Banco de España, 90000001200200001161 a nome do CSIC, con cargo á aplicación orzamentaria 10.02.561A.740.0, segundo a seguinte desagregación:
-Ano 2007: 1.448.454,24 euros.
-Ano 2008: 2.000.000 de euros.
A achega da Xunta de Galicia estará financiada ata un máximo do 75% polo Fondo Europeo de Desenvolvemento Rexional (Feder) e do 25% restante polo Fondo de Compensación Interterritorial (FCI). Neste sentido, o CSIC deberá observar estritamente a normativa comunitaria aplicable en materia de publicidade dos fondos estruturais que cofinancian esta acción.
Para o pagamento das devanditas cantidades, o CSIC deberá achegar anualmente unha memoria económica e unha certificación detallada do cumprimento da finalidade deste convenio e da aplicación dos fondos destinados a este, acompañada de facturas orixinais aboadas ou documentos contables de valor probatorio equivalente polo importe total da anualidade correspondente, segundo o establecido no punto 2 da norma 1 do anexo I do Regulamento 448/2004 da Comisión, do 10 de marzo (L 72/66, DOUE do 11 de xullo).
As devanditas xustificacións deberán presentarse na Dirección Xeral de Investigación, Desenvolvemento e Innovación (Consellería de Innovación e Industria, Xunta de Galicia) e na Dirección Xeral de Política Tecnolóxica do Ministerio de Educación e Ciencia antes do 31 de novembro do ano correspondente.
A Xunta de Galicia reserva para sí o dereito de solicitar toda a documentación que considere necesaria en relación coa xustificación do gasto realizado.
O CSIC achegou o restante 20,5%, 3.534.665,60 euros, con cargo á aplicación orzamentaria 463A. 630.00.113 do seu orzamento 2006, ao ser quen leva a cabo a adquisición do equipamento, recoñecendo as partes esta.
Polo tanto, as achegas que MEC, CSIC e XdG acordan efectuar, realizaranse de acordo coa seguinte distribución:
Ver referencia pdf "05400D008P024.PDF"
Quinta.-Seguimento do convenio.
O seguimento do convenio levarao a cabo a Comisión Mixta de Seguimento e o Comité Técnico de Construción, constituídos ao abeiro do convenio subscrito o 23 de decembro de 2003 para a construción e xestión do buque.
Sexta.-Titularidade.
A titularidade do equipamento corresponderá á Administración xeral do Estado e adscribirase ao patrimonio do CSIC, de conformidade coa Lei 33/2003, do 3 de novembro, de patrimonio das administracións públicas.
Sétima.-Resolución do convenio.
Este convenio poderá ser resolto por acordo mutuo e voluntario das partes, ou por denuncia dunha das partes por incumprimento da outra parte de calquera cláusula do convenio, o que deberá comunicarse de forma fidedigna logo de audiencia desta e con, polo menos, un mes de antelación.
Oitava.-Réxime xurídico e resolución de controversias.
Este convenio é de carácter administrativo, dos considerados no artigo 3.1º do texto refundido da Lei de contratos das administracións públicas, aprobado polo Real decreto lexislativo 2/2000, do 16 de xuño, polo que queda fóra do seu ámbito de aplicación, sen prexuízo da aplicación dos principios e criterios nel contidos para resolver dúbidas e lagoas que puidesen producirse.
Este convenio rexerá os seus efectos polo establecido nas súas cláusulas, e no seu defecto polo establecido na Lei 9/2007, do 13 de xuño, de subvencións de Galicia (Diario Oficial de Galicia do 25 de xuño) e no Decreto 287/2000, do 21 de novembro, polo que se desenvolve o réxime de axudas e subvencións da Comunidade Autónoma de Galicia, no que non se opoña ao establecido na citada lei.
A resolución das controversias que puidesen formularse sobre a interpretación e execución deste convenio deberán solucionarse de mutuo acordo das partes polo Comité Técnico de Construción. Se non se puidese alcanzar o devandito acordo, as posibles controversias deberán ser resoltas tal e como se dispón no artigo 44 da Lei 29/1998, do 13 de xullo, reguladora da xurisdición contencioso-administrativa.
Así mesmo, observarase o disposto no artigo 10 do Regulamento do servizo xurídico do Estado, aprobado polo Real decreto 997/2003, do 25 de xullo, e no artigo 5 da Lei 52/1997, do 27 de novembro, reguladora do réxime da asistencia xurídica ao Estado e institucións públicas.
Novena.-Vixencia do convenio.
O convenio estará en vigor na data da súa sinatura, ata o 31 de decembro de 2008. Non obstante, no caso de que na devandita data non se completase o equipamento do buque obxecto deste convenio, por acordo das partes poderá prorrogarse este polo tempo necesario para a súa consecución. Na prórroga deste convenio seguirase o mesmo réxime procedemental observado para a tramitación de autorización do acordo.
Décima.-Publicidade do convenio.
Este convenio será publicado no BOE e no Diario Oficial de Galicia.
Emilio Pérez Touriño, presidente da Xunta de Galicia; Mercedes Cabrera Calvo-Sotelo, ministra de Educación y Ciencia; Carlos Martínez Alonso, presidente do Consello Superior de Investigacións Científicas.
Ver referencia pdf "05400D008P024.PDF"